התערוכה "תעודת זהות" של תלמידי שכבת י"א במגמת הצילום בקמפוס אנקורי בראשון לציון מסכמת את שנת הלימודים במגמה. כל תלמיד התבקש להציג ב-30 תמונות את עצמו. באמצע העבודה על הפרויקט פרצה מגיפת הקורונה.
ההתבודדות בבתים והלמידה המקוונת הפכה את הפרויקט לחלקם ככלי להבעת הדרך בה הם תפסו את המצב. למשל, תלמידים שהם ספורטאים הביעו דרך התמונות את חוסר היכולת להמשיך בשגרת האימונים, תלמידה אחרת הראתה דרך הפרויקט כיצד כל קשריה החברתיים התכנסו לתוך שיחות וידאו.
מתוך התערוכה "תעודת זהות"
אוצרת התערוכה, המורה לצילום, ענבר רוטשילד, אומרת כי: "במידה מסוימת הרגשתי שהמצלמה והתרגיל הזה שמרו עליהם. בעזרת התרגיל הם "קידדו" לי מסרים, הסבירו לי מה עובר עליהם בלי מילים, קראו לעזרה או סתם אמרו "תראו אותי". התוצרים של הילדים מדגישים את חשיבות הצילום והאמנות בכלל בשמירה על הנפש והלב, על מי שאנחנו בתקופות מורכבות".
"אנחנו מחפשים כל הזמן דרכים בהם התלמידים ידברו איתנו", אמר מנהל אנקורי ראשון לציון, משה גרדוס. "הצילום הוא דרך להכיר אותם ולאפשר להם להביע את עצמם. בתקופה המורכבת שחווינו, כשדרכי ההבעה היו משמעותיות כל כך, הפכה העבודה הלימודית לעבודה אישית, ולדרך אחרת לתקשורת עם ובין מורים, תלמידים והורים".
כל פרויקט הודפס לאלבום ותערוכת האלבומים תוצג בקמפוס ב-18.6.20 בנוסף, ניתן לצפות בתמונות גם כאן.